
   KLASA:030-01/24-01/2
   URBROJ: 539/06/01-24-5
   Zagreb, 08. srpanj 2024.
ZAPISNIK

S 5. IZVANREDNE SKUPŠTINE HRVATSKE KOMORE SOCIJALNIH RADNIKA

koja se održala hibridno 08. srpnja 2024. godine, s početkom u 16:30 sati u Domu za starije osobe Trnje, Poljička ulica 12, 10000 Zagreb. 
               DNEVNI RED

1. Otvaranje Skupštine

2. Izbor Radnih tijela:

· Radno predsjedništvo (3 člana) i

· Ovjerovitelji zapisnika (2 člana)

3. Usvajanje Izvješća Radnog predsjedništva

4. Usvajanje Dnevnog reda

5. Usvajanje Upitnika o funkcioniranju sustava financijskog upravljanja i kontrola za 2023. godinu  
6. Glasovanje o povjerenju daljnjeg rada Predsjednika Hrvatske komore socijalnih
AD 1.

Predsjednik Skupštine Ivan Jazvić pozdravlja prisutne, zahvaljuje svima na sudjelovanju, obavještava prisutne da će se sjednica Skupštine snimati te otvara 5. izvanrednu Skupštinu. Moli prisutne za razumijevanje ukoliko dođe do tehničkih poteškoća obzirom se Skupština održava u hibridnom obliku. 
AD 2.
Za Radno predsjedništvo predlažu se Vjeka Marijan Avakumović, Ivica Luketić i Marina Vulinović.
Vjeka Marijan Avakumović je većinom glasova izabrana za članicu Radnog predsjedništva.

(Za – 60 članova, Protiv – 0 članova, Suzdržanih – 4 člana)

Ivica Luketić je većinom glasova izabran za člana Radnog predsjedništva.

(Za – 60 članova, Protiv –  1 član, Suzdržanih – 4 člana)

Marina Vulinović je većinom glasova izabrana za članicu Radnog predsjedništva.

(Za – 62 člana, Protiv – 0 članova, Suzdržanih – 2 člana)
Za ovjeroviteljice zapisnika predlažu se Kristina Duvančić i Kristina Urbanc.
Kristina Duvančić je većinom glasova izabrana za ovjeroviteljicu zapisnika.

(Za – 61 član, Protiv – 1 član, Suzdržanih – 1 član)
Kristina Urbanc je jednoglasno izabrana za ovjeroviteljicu zapisnika.

(Za – 64 člana, Protiv – 0 članova, Suzdržanih – 0 članova)

AD 3.

Radno predsjedništvo utvrdilo je da su na Skupštini prisutna 74 člana Hrvatske komore socijalnih radnika.
Izvješće Radnog predsjedništva je usvojeno većinom glasova prisutnih članova. 

(Za – 56 članova, Protiv – 0 članova, Suzdržanih – 7 članova)
Predsjednik Skupštine, prije usvajanja Dnevnog reda, daje pojašnjenja pojedinih točaka Dnevnog reda.

Pod točkom „6. Glasovanje o povjerenju daljnjeg rada Predsjednika Hrvatske komore socijalnih“, raspravljati će se o povjerenju daljnjeg rada Predsjednika Komore. Ukoliko se u toj točci izglasa nepovjerenje Predsjedniku Komore, to za sobom automatski ne povlači i razrješenje Predsjednika Komore već bi kao posebna točka Dnevnog reda trebala biti točka „Glasovanje o razrješenju Predsjednika Hrvatske komore socijalnih radnika“, ukoliko tako odluči Skupština. Važno je da članovi Skupštine budu upućeni u to koje posljedice i učinke ima pojedina formulacija.
Statut propisuje da se o točkama Dnevnog reda glasuje javno, no ostavljena je i mogućnost da o određenim pitanjima članovi Skupštine sami odluče žele li glasovati javno ili tajno. Napominje da kolege koji su prisutni online glasuju tajno.
Ukoliko prisutni članovi žele da točka Dnevnog reda bude „Glasovanje o razrješenju Predsjednika Hrvatske komore socijalnih radnika“, to mora predložiti trećina prisutnih članova na Skupštini prije samog usvajanja Dnevnog reda. U protivnome će se na ovoj sjednici odlučivati samo o povjerenju Predsjednika Komore, a onda se na idućoj sjednici Skupštine točka dnevnog reda može biti „Glasovanje o razrješenju Predsjednika Hrvatske komore socijalnih radnika“.

Predsjednik Skupštine poziva prisutne članove da se izjasne ukoliko imaju pitanja.

Katarina Opačić navodi da pozivi za Skupštinu nisu bili usklađeni sa Statutom, odnosno slanje poziva i materijala nije bilo usklađeno s propisanim rokovima te je nejasno hoće li donesene odluke na današnjoj Skupštini biti pravovaljane obzirom nije ispoštovan Statut.
Predsjednik Skupštine poziva Predsjednika Komore da pojasni razloge koji su doveli do nepoštivanja propisanih rokova prilikom slanja poziva za Skupštinu.

Predsjednik Komore Antun Ilijaš navodi da je samo treći poziv za Skupštinu kasnio tri dana jer on osobno nije pravovremeno napravio očitovanje koje je trebao napraviti za točku 6. Dnevnog reda te smatra da prisutni članovi mogu glasovati o zakonitosti Skupštine te ako smatraju da ista nije zakonita zbog slanja trećeg poziva s tri dana zakašnjenja, tada se može sazvati nova Skupština. Upravni odbor je zatražio da se članovima dostave dodatni materijali odmah dan nakon održane sjednice Upravnog odbora na kojoj je to odlučeno te stoga niti nisu mogli biti poslani ranije.
Katarina Opačić smatra da je Upravni odbor mogao ranije odgoditi Skupštinu ukoliko je znao da postoje određene zapreke za održavanje Skupštine te jasnije i organiziranije održati Skupštinu. Predlaže da se ova Skupština poništi i zakaže nova Skupština poštujući propisane rokove.

Predsjednik Skupštine daje na glasovanje prijedlog da se ova Skupština poništi i zakaže nova Skupština sukladno svim propisanim rokovima.
Odluka
Većinom glasova članova Skupštine odbijen je prijedlog da se Skupština poništi te će ista biti nastavljena.

(Za – 17 članova, Protiv – 37 članova, Suzdržanih – 17 članova)

Predsjednik Skupštine daje na glasovanje želi li Skupština da glasovanje o povjerenju Predsjedniku Hrvatske komore socijalnih radnika bude tajno.
Odluka
Većinom glasova članova Skupštine donesena je odluka da će glasovanje o povjerenju Predsjednika Hrvatske komore socijalnih radnika biti tajno.

(Za – 66 članova, Protiv – 5 članova, Suzdržanih – 3 člana)
Marina Vulinović moli pojašnjenje kojim aktom je propisana radnja glasovanje o povjerenju Predsjednika Hrvatske komore socijalnih radnika i predlaže da se navedena točka preformulira u glasovanje o razrješenju Predsjednika Hrvatske komore socijalnih radnika.
Ana Opačić moli pojašnjenje Upravnog odbora o poanti točke „6. Glasovanje o povjerenju daljnjeg rada Predsjednika Hrvatske komore socijalnih“, odnosno što se njome željelo postići.
Štefica Karačić kao članica Upravnog odbora navodi da nakon što je Disciplinski sud donio odluku da se odbacuje disciplinska prijava protiv Predsjednika Komore, prema aktima Komore suspenzija je završila te se Predsjednik Komore vratio u svoju ulogu. Sazvana je sjednica Upravnog odbora na kojoj je Upravni odbor procijenio da bi bilo u redu, imajući u vidu prethodno provedene procedure i izbor Privremenog Predsjednika, da se sazove Skupština na kojoj će Predsjednik Komore dobiti mogućnost obrazložiti sve ono što se dogodilo, slijedom dokumenata dostavljenih Skupštini i svog očitovanja temeljem čega bi Skupština donijela odluku hoće li dobiti povjerenje da nastavi obavljati funkciju Predsjednika Komore ili ne. Iako nema uporišta o tome u aktima Komore, namjera je bila sazivanje Skupštine na kojoj će biti dobiveno jasno očitovanje Predsjednika Komore što nije podrazumijevalo da se na ovoj Skupštini odlučuje i o razrješenju. Ako Predsjednik Komore danas ne dobije povjerenje, logično bi bilo da nakon toga Upravni odbor, koji je dužan slijediti odluke Skupštine, razmotri odluku Skupštine i odluči hoće li inicirati postupak razrješenja Predsjednika Komore i izbor novog Predsjednika Komore. 
Tatjana Katkić Stanić, kao predstavnica nadležne ustrojbene jedinice resornog ministarstva u čijoj su nadležnosti komore, navodi da cijeli niz prethodnih procedura nije usklađen sa Zakonom o djelatnosti socijalnog rada. Prilikom predlaganja i donošenja odluka potrebno je voditi računa o tome da se postupa u skladu sa Zakonom o djelatnosti socijalnog rada te da Statut ne može poništavati odredbe Zakona o djelatnosti socijalnog rada, što bi moglo dovesti do toga da Komora bude u blokadi i da nema tijela koja donose odluke. U slučaju suspenzije Predsjednika Komore koja nije u skladu sa Zakonom o djelatnosti socijalnog rada te izbora Privremenog Predsjednika, Komora se već našla u situaciji da resorno ministarstvo nije moglo dati suglasnost na godišnje financijsko izvješće.
Marina Vulinović navodi da je na prethodnoj Skupštini upozoravala da Komora poduzima nelegalne radnje imenujući Privremenog Predsjednika bez zakonskog uporišta, a Upravni odbor je uvjeravao da je to najbolje rješenje i da je zadnji dan da se navedena odluka izglasa jer Zamjenici Predsjednika ističe propisani rok u kojem može zamjenjivati Predsjednika Komore. Već tada je došlo do glasovanja o neutemeljenim odlukama i sada se ponovno na dnevnom redu nalazi glasovanje o daljnjem povjerenju Predsjedniku Komore koje je također neutemeljeno. Smatra da se treba glasovati o razrješenju ili točku 6. maknuti s Dnevnog reda. Ne želi ponovno improviziranje.

Tatjana Katkić Stanić navodi da je provjera da li se Predsjednik Komore ogriješio o javne ovlasti u nadležnosti Samostalnog sektora za upravni i inspekcijski nadzor resornog ministarstva, a ne disciplinskih tijela Komore, što je bila početna greška. Nadalje je potrebno raditi u skladu sa Zakonom o djelatnosti socijalnog rada kako bi sva tijela Komore mogla funkcionirati.

Predsjednik Skupštine upozorava na članke Poslovnika o radu Skupštine koji navode da član Skupštine koji dobije riječ može o svakoj točci Dnevnog reda raspravljati samo jednom, a može se raspravljati više puta kada to iziskuju okolnosti te moli članove Skupštine kada se obraćaju da govore kao da će govoriti samo jednom i da prenesu ono bitno što žele prenijeti drugim članovima Skupštine u jednom obraćanju.
Katarina Opačić navodi da se na prošloj Skupštini raspravljalo o tome što se događa s Predsjednikom Komore te je osmišljena nova funkciju. Sada se ulazi u raspravu o zakonitosti postupanja, glasa se o nečemu što nema zakonsko uporište pa će se članovi onda ponovno naći za tjedan dana da razmisle o odlučivanju o razrješenju Predsjednika Komore.
Predsjednik Skupštine navodi da nema ništa sporno u tome da Upravni odbor predloži točke Dnevnog reda na način na koji želi te da na temelju tih odluka donese nove odluke i nove točke Dnevnog reda na budućim Skupštinama.

Predsjednik Skupštine predlaže da se glasa o prijedlogu da se na Dnevni red uvrsti točka „7. Razrješenje Predsjednika Hrvatske komore socijalnih radnika“.
Odluka
Većinom glasova članova Skupštine donesena je odluka da se na Dnevni red uvrštava točka „7. Razrješenje Predsjednika Hrvatske komore socijalnih radnika“.
(Za – 45 članova, Protiv – 15 članova, Suzdržanih – 11 članova)

Marina Vulinović predlaže da se na Dnevni red uvrsti točka „glasovanje o povjerenju Upravnom odboru“, obzirom je to bio jedan od prijedloga članova koji su prisutni online.

Predsjednik Komore navodi da je potrebno voditi računa o tome tko će upravljati Komorom ukoliko Skupština smijeni Predsjednika Komore i Upravni odbor.

Domagoj Kronstein navodi da je i na prošloj Skupštini traženo rješenje da se Komora ne dovede u navedenu situaciju, u tom trenutku nije bilo drugog rješenja i nije bila nikakva loša namjera, a na kraju krajeva, Skupština je to izglasala. Namjera je bila pričekati dokumentaciju Disciplinskog suda i Upravnog nadzora te ne poduzimati ništa dok ne budu zaprimljena ta dva dokumenta što je bilo korektno prema Predsjedniku Komore te je stoga izabran institut Privremenog Predsjednika kako bi se mogla potpisati dokumentacija i omogućiti daljnji rad Komore.

Marina Vulinović navodi da Statut predviđa institut Privremenog Predsjednika, ali ne iz navedenih okolnosti, te ukoliko se izglasa razrješenje Predsjednika Komore i Upravnog odbora, postoji institut Privremenog Predsjednika.
Tatjana Katkić Stanić navodi da Statut nije usklađen sa Zakonom o djelatnosti socijalnog rada te da navedenog instituta Privremenog Predsjednika nema u Zakonu. Kada viši i niži akt nisu usklađeni, postupa se po višem aktu.

Lidija Perši navodi da je na prošloj Skupštini napomenula da Privremeni Predsjednik neće moći potpisivati dokumentaciju, da to neće biti legalno te da Upravni odbor nije u pravu. Upravni odbor je tvrdio da su našli najbolje rješenje za koje se sada pokazalo da nije najbolje niti legalno te je stoga nejasno kako bi članovi Komore morali imati povjerenja u Upravni odbor.
Silvija Kancijan se obraća prisutnima kao Zamjenica Predsjednika. Navodi da niti jedna radnja nije rađena da Skupština nije upoznata s time. Komora je dovedena u situaciju kada nije imala zakonskog zastupnika, odnosno isti je bio u suspenziji, a Disciplinski sud i Nadzorni odbor nisu odradili posao sukladno Zakonu o djelatnosti socijalnog rada. Pravilnikom o uredu Komore postoji izričita odredba koja navodi da prijava Nadzornog odbora protiv Predsjednika ili Zamjenika Predsjednika Komore povlači za sobom njihovu suspenziju, dok niti jedan drugi akt ne propisuje suspenziju. Komora mora opće akte uskladiti sa Zakonom o djelatnosti socijalnog rada jer je dovedena u situaciju da ovisi o jednoj osobi što u budućnosti treba korigirati. Niti jedan član Upravnog odbora nije htio napraviti ništa na štetu članova Komore, osoba koje su prijavile određene nepravilnosti ili Predsjednika Komore. Sve ove godine je bila dobra suradnja, ali su se dogodile greške koje nisu bile napravljene namjerno. Ovlasti zastupanja ima Predsjednik Komore, a neke ovlasti ima Tajnik Komore. Ukoliko se razriješi Predsjednik Komore i Upravni odbor, djelatnicima Komore neće moći biti isplaćene plaće te nitko neće moći sazvati novu Skupštinu. Svima je u interesu da Hrvatska komora socijalnih radnika postoji i da zakonito radi. Rad Upravnog odbora može nadzirati Nadzorni odbor i Predsjednik Skupštine. Bitno je da postoje tijela koja mogu sazivati Skupštinu, a o svim ostalim eventualnim propustima i nepravilnostima se može raspravljati. Potrebno je poštivati rokove, odluke, opće akte. Sve je rađeno u najboljoj namjeri i ništa nije zatajeno.
Nela Pamuković navodi da je pitanje povjerenja Upravnog odbora vezano uz to što je krajem 2023. godine održana redovna Skupština, a sve je postalo aktualno već u listopadu o čemu nije bilo riječi na redovnoj Skupštini, zbog čega su članovi stekli dojam da se nešto skriva. Tek kada je istekao rok za zastupanje Zamjenice Predsjednika, članove se stavilo pred gotovi čin jer nije bilo drugog načina osim izbora Privremenog Predsjednika. Stoga je pitanje zašto Upravni odbor nije redovito izvještavao članove Komore o tome što se događa.
Silvija Kancijan navodi da je na prošloj Skupštini rečeno zašto je sazvana te što se dogodilo te nije bila namjera na navedenoj Skupštini raditi opoziv Predsjednika Komore. Članovi Skupštine su mogli postavljati pitanja o tome što se dogodilo te su davane informacije. Opoziv Predsjednika Komore na toj Skupštini nije bio izglasan. Poslana je obavijest članovima Hrvatske komore socijalnih radnika u kojoj je navedeno da je izrečena suspenzija Predsjedniku Komore povodom prijave, što je bilo dovoljno da članovi znaju dok ne završi postupak, ne zadirući u etička načela. Postupak Disciplinskog suda je trajao od studenog 2023. godine do 18. svibnja 2024. godine kada je zaprimljena odluka. Tada je stigao i nalaz inspekcijskog nadzora resornog ministarstva iako je Zamjenica Predsjednika u studenom 2023. godine poslala obavijest resornom ministarstvu o situaciji u Komori i molila da se dostavi izvješće o poduzetim radnjama kako bi se mogle poduzimati daljnje radnje.
Nela Pamuković navodi da je očito došlo do nerazumijevanja jer je pitanje bilo zašto članovi nisu o svemu obaviješteni na redovnoj Skupštini u prosincu 2023. godine, a ne na izvanrednoj Skupštini u veljači 2024. godine o kojoj govori Silvija Kancijan.

Mara Budimir navodi da kao član tijela Komore nije svih ovih mjeseci imala informacije o tome što se događa te ne zna čija je odgovornost što je Disciplinski sud toliko dugo vodio postupak. Iz dostavljenih zaključaka u materijalima nisu nigdje navedeni jasni propusti Predsjednika Komore te smatra da je Upravni odbor na ovoj Skupštini trebao iznijeti koji su to jasni propusti Predsjednika Komore. U nalazu resornog ministarstva navedeno je da se radi o proceduralnim pogreškama te se naglašava odgovornost voditelja postupka, a Predsjednik Komore nije voditelj postupka.
Štefica Karačić navodi da je Predsjednik Komore suspendiran temeljem Pravilnika o radu Ureda Komore, odnosno odluke Nadzornog odbora koji je postupao po prijavi Ane Opačić, čime je predloženo pokretanje disciplinskog postupka. Iz nalaza resornog ministarstva vidljivo je da nema odgovornosti Predsjednika Komore niti postoje teške povrede propisa, ali su utvrđeni propusti u radu Komore koje je potrebno otkloniti, te je zaprimljeno rješenje Disciplinskog suda kojim se obustavlja postupak. Upravni odbor temeljem takvih nalaza nije mogao zaključiti da je Predsjednik Komore kriv te je smatrao, zbog činjenice da članovi trebaju biti informirani, da je u redu da se sazove izvanredna Skupština kako bi se članovi upoznali sa situacijom te kako bi se odlučilo što dalje činiti. Pitanje je hoće li smjenjivanje Predsjednika Komore i Upravnog odbora riješiti situaciju u kojoj se sada našla Komora. Ako danas Skupština odluči da Predsjednik Komore nema povjerenje, Upravni odbor će postupati po tome. Ako se izglasa nepovjerenje Upravnom odboru, javlja se nova situacija koju treba hitno rješavati i naći načine kako ju riješiti. Korektno je bilo obavijestiti članstvo o svemu i sazvati Skupštinu kako bi se odlučilo jesu li navedeni propusti u radu takve težine da bi se išlo u postupak razrješenja Predsjednika Komore.
Predsjednik Skupštine daje na glasovanje prijedlog da se na Dnevni red uvrsti točka „8. Razrješenje Upravnog odbora“.
Odluka
Većinom glasova članova Skupštine donesena je odluka da se odbija prijedlog da se na Dnevni red uvrsti točka „8. Razrješenje Upravnog odbora“.
(Za – 19 članova, Protiv – 41 član, Suzdržanih – 12 članova)

AD 4.

Predsjednik Skupštine daje na usvajanje Dnevni red s dodanom točkom „7. Razrješenje Predsjednika Hrvatske komore socijalnih radnika“. 

Odluka
Dnevni red je usvojen većinom glasova.

(Za – 64 člana, Protiv – 4 člana, Suzdržanih – 1 član)
AD 5.

Predsjednik Skupštine daje na usvajanje Upitnik o funkcioniranju sustava financijskog upravljanja i kontrola za 2023. godinu  
Odluka
Upitnik o funkcioniranju sustava financijskog upravljanja i kontrola za 2023. godinu je usvojen većinom glasova.
(Za – 35 članova, Protiv – 0 članova, Suzdržanih – 27 članova)
AD 6.
Predsjednik Skupštine otvara raspravu o povjerenju i eventualnom razrješenju Predsjednika Hrvatske komore socijalnih radnika. Poziva Predsjednika Komore Antuna Ilijaša da iznese svoje očitovanje.
Antun Ilijaš navodi da je 27.10.2023. godine dobio odluku Nadzornog odbora o suspenziji čime je pokrenut disciplinski postupak. Nadzorni odbor, nakon utvrđivanja propusta, nije o tome obavijestio resorno ministarstvo, obzirom se radi o upravnim predmetima, a u Zakonu o djelatnosti socijalnog rada je jasno navedeno da je za to nadležno resorno ministarstvo, odnosno sektor za upravni i inspekcijski nadzor. U startu je bio spreman dati ostavku da je tako odlučio Upravni odbor te je bio spreman dati svoje očitovanje na bilo kojoj Skupštini, ali na to nije bio pozvan od strane Upravnog odbora. U zahtjevu o pokretanju disciplinskog postupka navodi se nezakonito postupanje Hrvatske komore socijalnih radnika u postupcima priznavanja inozemnih stručnih kvalifikacija od 2019. do 2021. godine, točka 2. se odnosi na odbijanje uvida o radu Upravnog odbora na predstavku Ane Opačić, a točka 6. se odnosi na netransparentnost u godišnjem izvješću prema članovima i Skupštini. Ukoliko je on odgovoran što je kolegica Ana Opačić dobila odgovor kojeg je potpisao Predsjednik Komore, potrebno je znati da niti jedan važan dokument ne izlazi iz Komore bez odluke Upravnog odbora. Svi članovi Upravnog odbora su dobili navedeni dokument na uvid i u prvoj verziji je u potpisu napisano „u ime Upravnog odbora“, nakon čega mu je ukazano da on predstavlja i Upravni odbor te je zato potpisan kao Predsjednik Komore. Godišnja izvješća koja je davala kolegica Ana Opačić nije niti vidio niti je na njima radio, ali u prijavi stoji da je i za njih odgovoran. Nadzorni odbor ga, prije slanja prijave Disciplinskom sudu, nije pitao da se očituje niti po jednoj točci. Ukazivao je da se protiv njega kao Predsjednika Komore ne može voditi disciplinski postupak jer nije ovlašteni socijalni radnik u toj funkciji. U svibnju je osobno napisao dopis sektoru za upravni i inspekcijski nadzor resornog ministarstva i očitovao se Disciplinskom sudu koji je obustavio postupak. Činjenica je da je on kao Predsjednik Komore potpisao sporne predmete te je odgovoran za to kako i na koji način su potpisani ti predmeti za koje je kasnije kroz inspekcijski nadzor utvrđeno da nisu vođeni u skladu sa Zakonom o upravnom postupku. Ono što je rađeno pogrešno je to da su kolege u jednom trenutku pokretali zahtjeve za priznavanje inozemne stručne kvalifikacije, tadašnje resorno ministarstvo im je dozvoljavalo da polažu stručni ispit i oni su se paralelno, nakon položenog stručnog ispita, učlanili u Komoru jer su ispunili uvjete te je Komora krivo zatvarala predmete. Osobno smatra da je kao Predsjednik odgovoran za navedeno.
Zahvaljuje malom broju ljudi koji su ga pitali kako je. Za njega je cijela priča bila mučna i netransparentna. Ima potrebu zahvaliti uredu Komore, Ines s kojom je gradio iz ničega što nije lako, a postojala je ogromna količina ljudi koji su željeli da Komore nema i koji su potpisivali dokumente te ih slali Trgovačkom sudu da se Komora nikad ne osnuje, a ti isti ljudi danas rade u tijelima Komore. Također se zahvaljuje Gordani, Nataši i Željki. Ima potrebu naglasiti da je imao podršku svih bivših i sadašnje ravnateljice Hrvatskog zavoda za socijalni rad jer je ponekad morao biti onaj koji je morao pričati ono što se njima kao ravnateljima nije činilo primjerenim. Činjenica je da nikoga ne treba biti briga za onoga koji je sam izabrao biti Predsjednik Komore. Jako je teško graditi, a jako je lagano rušiti. Svih tih godina nije imao puno pomoći i podrške, čast iznimkama te ima potrebu zahvaliti Štefici Karačić. Dosta mu je formi i ne želi da se glasa o njemu te daje ostavku, a ostalima želi da nastave dalje raditi.
Martina Grubiša navodi da smatra da je Nadzorni odbor pokrenuo disciplinski postupak temeljem prijave kolegice Ane Opačić, kao bivše predsjednice Povjerenstva za usporedbu stručnih kvalifikacija i provjeru kompetentnosti, koja je morala sve navedene dokumente koje je Predsjednik Komore potpisivao, i pripremati zajedno sa Povjerenstvom. Obzirom se radilo o vremenu korone, bilo je potrebno stvari ubrzati te ne vidi nikakvu odgovornost Predsjednika Komore. Naprotiv, Komora sedam mjesec šuti, što predstavnici iz Sekcije zaposlenih u zdravstvu jako dobro znaju te se nada da će se Predsjednik Komore do kraja Skupštine predomisliti i nastaviti obnašati navedenu funkciju.
Ivan Turković kao predsjednik Nadzornog odbora navodi da je u rujnu 2023. godine Nadzorni odbor zaprimio prijavu kolegice Ane Opačić vezano za nezakoniti postupanje prilikom priznavanja inozemnih stručnih kvalifikacija. Sve je rađeno u dobroj vjeri, nikada Predsjednik Komore nije bio za ništa krivljen te nisu bili upoznati s time da Statut nije usklađen sa Zakonom o djelatnosti socijalnog rada što je nejasno kako je moguće. Nadzorni odbor nije vršio nikakav nadzor, a Upravni odbor je o svemu bio upućen jer ih je Ana Opačić u nekoliko navrata o svemu obavještavala. Nisu pokrenuli prijavu protiv Predsjednika Komore već su se referirali na sve ono što je kolegica Ana Opačić navela u svojoj prijavi, usporedili navedeno sa stvarnim stanjem predmeta u uredu te zaključili da su svi navodi točni. Ništa nije rađeno protiv Predsjednika Komore, sve je proslijeđeno Disciplinskom sudu vjerujući da će u razumnom roku od 3 mjeseca u kojem je Zamjenica Predsjednika vršila dužnost, riješiti predmet. Čini se da su samo čekali nalaz resornog ministarstva kako bi ga mogli potvrditi.
Mara Budimir smatra da je Upravni odbor, ukoliko je došlo do pogrešaka, trebao preuzeti odgovornost za postupanja u ovih sedam, osam mjeseci. Ako je Predsjednik Komore kriv, postoje institucije koje će poduzimati radnje da snosi odgovornost te je neobrazloženo stavljeno na Dnevni red glasovanje o povjerenju Predsjedniku Komore. I dalje je nejasno u čemu je pogriješio.

Marina Vulinović navodi da je Nadzorni odbor utvrdio po prijavi Ane Opačić da su sve njezine tvrdnje istinite te podsjeća samo na prvu točku koja navodi da je krivotvoren sadržaj stručnog mišljenja. Jedan od razloga osnivanja Komore je bio podizanje digniteta struke, stoga Predsjednik Komore ne može krivotvoriti dokumente i predstavljati struku socijalnog rada.

Tatjana Katkić Stanić navodi da Nadzorni odbor nije nadležan za utvrđivanje krivotvorenja dokumenata, postoje tijela u Republici Hrvatskoj koja to rade. Nadzorni odbor nije nadležan utvrđivati niti vezano uz prijavu Ane Opačić već Samostalni sektor za upravni i inspekcijski nadzor resornog ministarstva kojem je trebalo proslijediti prijavu i postupati po donesenim mjerama. Disciplinski postupak se nije mogao pokretati jer se Predsjednika Komore tereti za pitanja javnih ovlasti, a za ne njegovo postupanje kao socijalni radnik. U zadnjih pet, šest godina, da nije bilo Antuna Ilijaša i Štefice Karačić koji su podmetnuli leđa, dignitet struke bi bio daleko niži nego danas.
Katarina Opačić podsjeća da je Ministarstvo rada, mirovinskog sustava, obitelji i socijalne politike dalo pisano odobrenje na Izmjene i dopune Statuta, nakon stupanja na snagu Izmjena i dopuna Zakon o djelatnosti socijalnog rada. Dignitet struke ovisi o svim kolegama koji rade na terenu i ljudima u Komori koji su također i ljudi s terena, a kolegijalnost nedostaje kada se pojave problemi ili kada treba kreirati nešto novo.
Ivan Turković navodi da, iako Nadzorni odbor možda nije nadležan, isti je prijavu Ane Opačić usporedio sa stvarnim stanjem, sa spisima u Komori te utvrdio da su određeni propusti napravljeni o čemu su obaviješteni i Skupština i Upravni odbor i Disciplinski sud.
Iva Jovović se zahvaljuje kolegici Ani Opačić na hrabrosti, ustrajnosti i motiviranosti da sve navedeno bude prezentirano članovima Komore i nije u redu da je njezino ime danas nekoliko puta spominjano u negativnom kontekstu, zahvaljuje joj što je bila uporna, dolazila u Komoru i ulazila u silne dokumente.
Predsjednik Skupštine navodi da, sukladno članku 20. Statuta, ukoliko Predsjednik Komore to osobno zatraži, onda se ne glasa o njegovom razrješenju već ostavka Predsjednika Komore znači njegovo automatsko razrješenje.

Odluka
Predsjednik Skupštine konstatira da Skupština razrješuje Antuna Ilijaša s funkcije Predsjednika Komore na njegov osobni zahtjev, sukladno članku 20. stavku 1. Statuta Komore.

Zamjenica Predsjednika će ga zamjenjivati u naredna 3 mjeseca u kojem vremenu će Upravni odbor pokrenuti postupak izbora novog Predsjednika Komore.

Štefica Karačić smatra da nije u redu da se sve završi na način da se stekne dojam da je kolega Ilijaš učinio kazneno djelo jer to niti inspekcijskim nadzorom niti disciplinskim postupkom nije utvrđeno te mu se zahvaljuje na trinaest godina koliko je vodio Komoru.
Predsjednik Skupštine zahvaljuje svima na sudjelovanju i izdvojenom vremenu te zatvara Skupštinu.

5. izvanredna skupština Hrvatske komore socijalnih radnika je zaključena u 19:00 sati.

PREDSJEDNIK SKUPŠTINE
Ivan Jazvić, diplomirani socijalni radnik

